R E L A C I O N

PËR
PROJEKTLIGJIN “PËR RATIFIKIMIN E MARRËVESHJES, 
NDËRMJET KËSHILLIT TË MINISTRAVE TË REPUBLIKËS
SË SHQIPËRISË DHE QEVERISË SË SHTETIT TË KUVAJTIT,

PËR SHËRBIMIN AJROR”
Republika e Shqipërisë, si nënshkruese e Konventës mbi Aviacionin Civil Ndërkombëtar, më 7 dhjetor 1947, (Konventa e Çikagos), ka detyrime të bashkërendojë veprimtarinë e saj në fushën e aviacionit civil.
Marrëveshja për shërbimin ajror, ndërmjet Këshillit të Ministrave të Republikës së Shqipërisë dhe qeverisë së Shtetit të Kuvajtit, është miratuar, në parim, me vendimin nr.270, datë 3.4.2013, të Këshillit të Ministrave, dhe është nënshkruar më 8 prill 2013.

Ajo ka për qëllim rritjen e bashkëpunimit dypalësh në fushën e transportit ajror, krijimin e kushteve të përshtatshme, të ndërsjella dhe lehtësuese për operatorët e transportit të të dyja vendeve, si dhe kalimin transit përmes territoreve të tyre me qëllim lëvizjen pa pengesa për shtetasit e të dy palëve kontraktuese.

Marrëveshja vendos një kuadër rregullash dhe procedurash për funksionimin e shërbimeve, për transportin ndërkombëtar ajror të udhëtarëve, mallrave dhe postës, si dhe përcakton të drejtat e transportuesve të dyja palëve në transportin ajror. Marrëveshja, gjithashtu, vendos rregullat e parimet dhe siguron një zhvillim të koordinuar e liberalizimin progresiv të transportit ndërmjet palëve, të mbështetur në nevojat e ndërsjella tregtare dhe kushtet e hyrjes në tregun e transportit ajror. 
Në marrëveshje parashikohen rregullat mbi dhënien e të drejtave në lidhje me shërbimet ajrore ndërkombëtare të planifikuara dhe një nga aspektet thelbësore në lidhje me operimin janë parashikimet e përcaktimet në lidhje me autorizimet e përshtatshme për operim dhe njohja e ndërsjellë e certifikatave dhe licencave. 

Në pajtim me të drejtat dhe detyrimet e secilës palë sipas së drejtës ndërkombëtare nëpërmjet marrëveshjes riafirmohet detyrimi ndaj njëra-tjetrës për të mbrojtur sigurinë e aviacionit civil ndaj akteve të ndërhyrjeve të paligjshme, në përputhje me konventat ndërkombëtare për këtë qëllim dhe, veçanërisht, në pajtim me dispozitat e sigurisë së aviacionit që janë vendosur nga Organizata Ndërkombëtare e Aviacionit Civil.
Një aspekt i rëndësishëm në parashikimet e kësaj marrëveshjeje është sigurimi i palëve në lidhje me garantimin e zbatueshmërisë së legjislacionit vendas gjatë qëndrimit në territorin përkatës, si dhe rregullat në rastet e lindjes së mosmarrëveshjeve të mundshme.
Kjo marrëveshje hyn në fuqi ditën e shkëmbimit të notave diplomatike nga palët kontraktuese ku secila nga palët njofton njëra-tjetrën se kanë përfunduar procedurat e tyre të brendshme ligjore, për hyrjen në fuqi të saj.

Ratifikimi dhe hyrja në fuqi e kësaj marrëveshjeje është një hap përpara në përqasjen e politikave për bashkëpunim të koordinuar në fushën e aviacionit.
Ministria e Punëve Publike dhe Transportit është autoriteti përgjegjës për zbatimin e kësaj marrëveshjeje.
Në zbatim të nenit 121 të Kushtetutës, ky projektligj i paraqitet Kuvendit për ratifikim.

KËSHILLI  I  MINISTRAVE
1

